Alulírott ....................................... tiltakozom a magyar parlament, a magyar kormány, Orbán Viktor miniszterelnök, Dr. Trócsányi László igazságügyi miniszter, Matolcsy György MNB elnök, Szíjjártó Péter külgazdasági és külügyminiszter, Rogán Antal miniszterelnöki kabinetiroda vezető jogsértése miatt, amit a Quaestor cégcsoport ügyfeleinek kifosztásával kapcsolatban elkövettek.

Tiltakozom Csányi Sándor OTP elnök-vezérigazgató ellen, aki a kormány megbízásából az Alkotmánybíróságnál vétózta meg kártalanításunkat.

Tiltakozom továbbá Polt Péter legfőbb ügyész, és Ibolya Tibor fővárosi főügyész hanyag, felületes eljárása miatt, akik az elmúlt kettő és fél év folyamán semmit sem tettek meg annak érdekében, hogy megtalálják az igazi felelősöket, és a pénz nyomára bukkanjanak.

Orbán Viktor miniszterelnök bennfentes információk alapján az utolsó percekben utasítást adott a cégcsoportban lévő állami pénzeszközök teljes kimentésére, ezzel a kisbefektetők követeléseivel szemben fedezetlenséget idézett elő.

Szíjjártó Péter a külügyminisztériumi háttérintézmények Quaestorral közösen létrehozott üzleteit éveken keresztül a kisbefektetők pénzéből finanszírozta, míg a keletkezett nyereség ismeretlen személyeket gazdagított. A Külügyminisztérium a veszteségek ellenére teljes befektetéseit visszaszerezte, annak minden anyagi következményét a kisbefektetők szenvedték meg.

Rogán Antal hazug módon elhitette a reményt vesztett emberekkel, hogy a Quaestor károsultak megmentésére létrehozott Kárrendezési Alap a meglévő vagyon terhére 90 napon belül mindenkit kártalanít. A kártalanítást az Országgyűlés törvénybe foglalta, így a befektetők annak tudatában, hogy hamarosan visszakapják a pénzüket elhitték, hogy folytathatják megszokott életüket. Ez a hamis reménykeltés volt az ügy egyik legaljasabb húzása. A későbbi események pontosan igazolták azt, hogy sem a kormány, sem a törvényhozás egy percig sem gondolta komolyan a kártalanítást.

A Matolcsy György által irányított Magyar Nemzeti Bank éveken keresztül hanyagul végezte a Quaestor ellenőrzését, nem tárta fel a legsúlyosabb hiányosságokat. Az esetlegesen feltárt hibák kijavítását nem kérte számon, és évente újabb kötvénykibocsátásokat engedélyezett anélkül, hogy megbizonyosodott volna arról, hogy a pénzintézet eleget tett-e a jogszabályokban előírt kötelezettségeinek, és biztosított-e a visszafizetés fedezete. Így fordulhatott elő, hogy a legutolsó kötvénykibocsátást követően 3 hónappal a pénzintézet csődöt jelentett.

A Magyar Nemzeti Bank további bűne, hogy a kártalanítás során olyan mondvacsinált okokra – mint, a törvényből hiányzó készfizető kezesség – megtagadta a Kárrendezési Alap részére történő kölcsön folyósítását, így az alap fedezet hiány miatt nem tudta teljesíteni a kártérítések kifizetését.

Csányi Sándor, milliárdos üzletember, bankvezér, aki az évek folyamán több tízmilliárd forint állami támogatást tett zsebre magyar és uniós adófizetők pénzéből (nem mellesleg a zsebpénzéből ki tudná fizetni a cégcsoport teljes veszteségét) tisztességes bankok érdekeire hivatkozással az Alkotmánybíróságon támadta meg a kártalanítási törvényt.

Trócsányi László igazságügyi miniszter nyilatkozatában elismerte, hogy egy alkotmánybírósági beadvány nem halasztó hatályú egy törvény végrehajtására, ennek ellenére sem szerzett érvényt a végrehajtásnak.

Az ügyészség sokkal inkább igyekszik az ügyet eltusolni, mint felderíteni. A vádat képviselő ügyészek elmulasztották a meglévő ingatlanvagyont zár alá vetetni, így az állam közbeiktatásával a Quaestor vagyon töredék áron szivárog át egy jól körülhatárolható, a miniszterelnökhöz közel álló érdekcsoport tulajdonába.

A Quaestor károsultak kártalanítására létrehozott törvényből kimaradtak a cégcsoport munkatársai, valamint a Quaestor Pénzügyi Tanácsadó ügyfelei. Mára kiderült, hogy pont ez a kör az, aki teljes kártalanításban részesül a többi befektető pénzéből. Nem véletlen volt tehát, hogy nem szerepeltek a törvényben. A kártalanításuk nem valami hirtelen jött ötlet, hanem eleve a terv része volt, hiszen a kötvényforgalmazási engedéllyel nem rendelkező QPT ügyfelei válogatott személyek voltak.

Végezetül tiltakozom, hogy az évszázad legnagyobb horderejű gazdasági bűncselekménye felderítetlen maradjon, a bűnösök büntetés nélkül megússzák, tovább folytassák hivalkodó, luxus életvitelüket, míg a károsultak tönkrement egészséggel, anyagi bizonytalanságban nélkülözzenek idős korukban.

Orbán Viktor: miniszterelnok@mk.gov.hu

Trócsányi László: miniszter@im.gov.hu

Szíjjártó Péter: kabinet@mfa.gov.hu

Rogán Antal: mk@mk.gov.hu

Dr. Polt Péter: lu@mku.hu

Dr. Ibolya Tibor: fov.fou@mku.hu

Dr. Matolcsy György: matolcsy.gyorgy.titkarsag@mnb.hu

Csányi Sándor elnök-vezérigazgató: otpbank@otpbank.hu